Spelers knap terrein op | Netwerk24
Spelers knap terrein op
Deur Nadine Williams 17 April 2017 06:00
Spelers van die Kylemore-rugbyklub het hul rugbyballe vir verfkwaste verruil om Saterdag 8 April die Kylemore-sportterrein op te knap.
Vir dié spelers gaan dit oor meer as net verf. "Dit is deel van spanbou. Jy waardeer iets meer as jy weet dit is jou eie handewerk, so ek hoop dat ons nou saam met die gemeenskap beter gaan omsien na die gebou en die terrein. Glo my, dit gaan ook nou makliker wees om vir iemand te sê om nie hier te mors nie, want jy't mos hard gewerk om die plek so mooi te kry," sê Devon Mentoor, kaptein van die klub se eerste span.
Adri Smith, die klub se sekretaresse, sê hul hoop spelers sal eienaarskap neem. "Dit is wonderlik om te sien hoe jong manne terugploeg in hul gemeenskap. Ons dorp en sy mense is lief vir rugby. Dit is 'n sport wat die hele gemeenskap bymekaarbring en daarom is dit ook ons as klub se plig om 'n voorbeeld te stel.
"Vir jare moes ons maar tevrede wees met vuil en foutiewe krane en badkamers, geriewe wat nie geskik is vir mense nie – en elke keer staan ons met skaam gesigte. Ons het besluit dit is tyd dat ons iets aan die situasie doen," sê Smith.
Smith vra dat die gemeenskap die spelers sal help om dié terrein skoon en netjies te hou. "Dan kan ons spelers elke week trots op daai veld uithardloop en hul beste rugby speel."